**Έκθεση της Κοινοβουλευτικής Επιτροπής Περιβάλλοντος για το νομοσχέδιο «Ο περί Βιομηχανικών Εκπομπών (Ολοκληρωμένη Πρόληψη και Έλεγχος της Ρύπανσης) (Τροποποιητικός) Νόμος του 2022»**

**Παρόντες:**

|  |  |
| --- | --- |
|  Χαράλαμπος Θεοπέμπτου, πρόεδρος | Μαρίνα Νικολάου |
|  Νίκος Κέττηρος | Χρίστος Ορφανίδης |
|  Πρόδρομος Αλαμπρίτης  | Χρύσανθος Σαββίδης |
|  Αντρέας Καυκαλιάς |  |

 Η Κοινοβουλευτική Επιτροπή Περιβάλλοντος μελέτησε το πιο πάνω νομοσχέδιο σε πέντε συνεδρίες της, που πραγματοποιήθηκαν στις 6 Ιουλίου, στις 7 Σεπτεμβρίου, στις 12 Οκτωβρίου και στις 9 και στις 23 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος, του Υπουργείου Εσωτερικών, του Τμήματος Πολεοδομίας και Οικήσεως του ίδιου υπουργείου, του Υπουργείου Υγείας, της Επιτροπής Προστασίας του Ανταγωνισμού (ΕΠΑ), της Νομικής Υπηρεσίας της Δημοκρατίας, της Ελεγκτικής Υπηρεσίας, του Κυπριακού Εμπορικού και Βιομηχανικού Επιμελητηρίου (ΚΕΒΕ), της Ομοσπονδίας Εργοδοτών και Βιομηχάνων (ΟΕΒ), του Παγκύπριου Συνδέσμου Χοιροτρόφων, της Αρχής Ηλεκτρισμού Κύπρου (ΑΗΚ) και της Ομοσπονδίας Περιβαλλοντικών Οργανώσεων Κύπρου (ΟΠΟΚ). Το Υπουργείο Μεταφορών, Επικοινωνιών και Έργων, το Υπουργείο Ενέργειας, Εμπορίου και Βιομηχανίας, το Τμήμα Επιθεώρησης Εργασίας του Υπουργείου Εργασίας και Κοινωνικών Ασφαλίσεων, ο Παγκύπριος Σύνδεσμος Πτηνοτρόφων, το Κυπριακό Ίδρυμα Προστασίας του Περιβάλλοντος (Terra Cypria) και η περιβαλλοντική οργάνωση «Φίλοι της Γης», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Σάβια Ορφανίδου, Ρίτα Θεοδώρου Σούπερμαν, Λίνος Παπαγιάννης και Μιχάλης Γιακουμή.

Επισημαίνεται περαιτέρω ότι κατ’ εξαίρεση της συνήθους διαδικασίας συζήτησης το υπό αναφορά νομοσχέδιο εξετάστηκε από την επιτροπή κατά προτεραιότητα σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, για λόγους που επιβάλλονται από τον σκοπό αυτού. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σκοπός του νόμου που προτείνεται είναι η τροποποίηση του περί Βιομηχανικών Εκπομπών (Ολοκληρωμένη Πρόληψη και Έλεγχος της Ρύπανσης) Νόμου, ώστε να θεσπιστεί μεταβατική διάταξη, δυνάμει της οποίας θα παρέχεται στην αρμόδια αρχή η δυνατότητα χορήγησης άδειας βιομηχανικών εκπομπών κατά παρέκκλιση των προνοιών της βασικής νομοθεσίας σε εγκαταστάσεις οι οποίες, ενώ εμπίπτουν στο πεδίο εφαρμογής της βασικής νομοθεσίας και ενώ πληρούν τα περιβαλλοντικά κριτήρια, δε δύνανται να εξασφαλίσουν την εν λόγω άδεια λόγω μη κατοχής έγκυρης και εν ισχύ πολεοδομικής άδειας ή άδειας οικοδομής ή πιστοποιητικού έγκρισης. Περαιτέρω, με το υπό εξέταση νομοσχέδιο προτείνεται η τροποποίηση του βασικού νόμου, ώστε η μέγιστη διάρκεια ισχύος της άδειας βιομηχανικών εκπομπών να αυξηθεί από τα πέντε (5) στα οκτώ (8) έτη.

 Από τους εκπροσώπους του Υπουργείου Γεωργίας, Αγροτικής Ανάπτυξης και Περιβάλλοντος ενώπιον της επιτροπής τέθηκαν τα ακόλουθα στοιχεία:

1. Η προτεινόμενη μεταβατική περίοδος αφορά αριθμό εγκαταστάσεων που δεν έχουν ακόμη εξασφαλίσει την άδεια βιομηχανικών εκπομπών λόγω μη εξασφάλισης πολεοδομικής άδειας και/ή άδειας οικοδομής και/ή πιστοποιητικού έγκρισης.
2. Σύμφωνα με σχετική διάταξη της βασικής νομοθεσίας, με την οποία εναρμονίστηκε το εθνικό μας δίκαιο με την πράξη της Ευρωπαϊκής Ένωσης με τίτλο «Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου της 24ης Νοεμβρίου 2010, περί Βιομηχανικών Εκπομπών (Ολοκληρωμένη Πρόληψη και Έλεγχος της Ρύπανσης)», γνωστή ως Οδηγία IED, εγκαταστάσεις που εμπίπτουν στο πεδίο εφαρμογής της βασικής νομοθεσίας απαγορεύεται να λειτουργούν χωρίς την κατοχή άδειας βιομηχανικών εκπομπών. Η Ευρωπαϊκή Επιτροπή δε με σχετικές επιστολές της προς τις αρμόδιες αρχές της Δημοκρατίας μετά από αξιολόγηση της έκθεσης εφαρμογής (EU Registry Report) για το έτος 2019 επισήμανε ότι η κατοχή άδειας βιομηχανικών εκπομπών αποτελεί βασική προϋπόθεση για την εφαρμογή των προνοιών της Οδηγίας. Τον Σεπτέμβριο του 2022, στο πλαίσιο της υποβολής στην Ευρωπαϊκή Επιτροπή της ετήσιας έκθεσης εφαρμογής της Οδηγίας IED (EU Registry Report) για το έτος 2021, το υπουργείο θα υπέβαλλε αναλυτικά στοιχεία αδειοδότησης για κάθε εγκατάσταση, προκειμένου να τύχουν αξιολόγησης.
3. Μεγάλος αριθμός υφιστάμενων εγκαταστάσεων στη Δημοκρατία, μεταξύ των οποίων ηλεκτροπαραγωγοί σταθμοί της ΑΗΚ, σταθμοί παραγωγής βιοαερίου, μονάδες διαχείρισης αποβλήτων, σφαγεία, χοιροστάσια και πτηνοτροφεία, αδυνατούν να εξασφαλίσουν άδεια βιομηχανικών εκπομπών λόγω μη πλήρωσης των πολεοδομικών κριτηρίων.
4. Είναι προφανές ότι ενδεχόμενη απαγόρευση λειτουργίας ορισμένων εξ αυτών των εγκαταστάσεων θα είχε σοβαρές αρνητικές επιπτώσεις στην οικονομία της Δημοκρατίας και, δεδομένης της υποχρέωσης της Δημοκρατίας για άμεση συμμόρφωση με τις πρόνοιες της Οδηγίας, δημιουργήθηκε νομικό αδιέξοδο, το οποίο αναμένεται να αντιμετωπιστεί με την προτεινόμενη ρύθμιση.
5. Ειδικότερα, με την προτεινόμενη ρύθμιση δίδεται εύλογο χρονικό περιθώριο στις αρμόδιες αρχές του κράτους για επίλυση του πιο πάνω ζητήματος αφενός διά της αύξησης της διάρκειας ισχύος της αδείας βιομηχανικών εκπομπών από τα πέντε (5) στα οκτώ (8) έτη και αφετέρου διά της προσθήκης μεταβατικής διάταξης, ώστε να παρέχεται η δυνατότητα χορήγησης για μια μόνο φορά και με ισχύ μέχρι την 31η Δεκεμβρίου 2023 άδειας βιομηχανικών εκπομπών χωρίς την κατοχή έγκυρης και εν ισχύ πολεοδομικής άδειας ή άδειας οικοδομής ή πιστοποιητικού έγκρισης σε εγκαταστάσεις που λειτουργούσαν πριν από την έναρξη ισχύος του βασικού νόμου, νοουμένου ότι κατά την αρχική τους λειτουργία είχαν εξασφαλίσει πολεοδομική άδεια ή/και άδεια οικοδομής. Όπως διευκρινίστηκε, από την 1η Ιανουαρίου 2024 δε θα χορηγείται ούτε θα ανανεώνεται άδεια βιομηχανικών εκπομπών, εάν δεν υπάρχει έγκυρο και εν ισχύ πιστοποιητικό έγκρισης.
6. Οι επηρεαζόμενες από την υπό τροποποίηση βασική νομοθεσία εγκαταστάσεις είναι 84, από τις οποίες 22 κατέχουν άδεια βιομηχανικών εκπομπών, 6 είναι ανενεργές και 56 εγκαταστάσεις λειτουργούν χωρίς άδεια βιομηχανικών εκπομπών. Από αυτές 11 πληρούν τα περιβαλλοντικά και πολεοδομικά κριτήρια και βρίσκονται στο τελικό στάδιο έγκρισης, 40 εγκαταστάσεις δε δύνανται να εξασφαλίσουν άδεια βιομηχανικών εκπομπών λόγω πολεοδομικών κριτηρίων, 4 εγκαταστάσεις δε δύνανται να εξασφαλίσουν άδεια βιομηχανικών εκπομπών λόγω περιβαλλοντικών και πολεοδομικών κριτηρίων και τέλος μία εγκατάσταση δε δύναται να εξασφαλίσει άδεια βιομηχανικών εκπομπών λόγω αποκλειστικά περιβαλλοντικών κριτηρίων.
7. Η προτεινόμενη τροποποίηση θα επιτρέψει την έκδοση άδειας βιομηχανικών εκπομπών σε εγκαταστάσεις που παρουσιάζουν πολεοδομικές παρατυπίες με στόχο την ένταξή τους στο ρυθμιστικό πεδίο της οικείας νομοθεσίας, προκειμένου η αρμόδια αρχή να έχει τη δυνατότητα επιβολής μέτρων σε περιπτώσεις παράβασης της περιβαλλοντικής νομοθεσίας.
8. Σε περίπτωση μη ψήφισης του νομοσχεδίου σε νόμο είναι πιθανή η κίνηση από την Ευρωπαϊκή Επιτροπή διαδικασίας επί παραβάσει και η επιβολή κυρώσεων εναντίον της Δημοκρατίας λόγω πλημμελούς εναρμόνισης με τη σχετική Οδηγία.

 Στο πλαίσιο της συζήτησης η εκπρόσωπος του Υπουργείου Εσωτερικών ενημέρωσε την επιτροπή ότι σύμφωνα με τον περί Ρυθμίσεως Οδών και Οικοδομών Νόμο ουδέν πρόσωπο δύναται να κατέχει ή να χρησιμοποιεί οποιαδήποτε οικοδομή χωρίς πιστοποιητικό έγκρισης από την αρμόδια αρχή, επισημαίνοντας ότι για την έκδοση του εν λόγω πιστοποιητικού η αρμόδια αρχή ελέγχει την ασφάλεια της οικοδομής για σκοπούς αποτροπής κινδύνων ατυχημάτων ή ζημιών κατά τη χρήση ή/και τη λειτουργία της. Η ίδια εκπρόσωπος αναγνώρισε ωστόσο ότι οι επηρεαζόμενες εγκαταστάσεις είναι ζωτικής σημασίας και ενδεχόμενη παύση της λειτουργίας τους θα έχει σημαντικές επιπτώσεις στην οικονομία και στην κοινωνία. Τέλος, η ίδια εκπρόσωπος τόνισε ότι, για όσο διάστημα θα ισχύουν οι προτεινόμενες μεταβατικές διατάξεις, θα απαιτείται η προσκόμιση έκθεσης από μελετητή που θα βεβαιώνει τη στατική επάρκεια και την ασφάλεια των επηρεαζόμενων εγκαταστάσεων.

Επιπρόσθετα, οι εκπρόσωποι του Τμήματος Πολεοδομίας και Οικήσεως του Υπουργείου Εσωτερικών επισήμαναν τη σημασία της επιφύλαξης της προτεινόμενης μεταβατικής διάταξης που προνοεί τη δυνατότητα χορήγησης σε εγκαταστάσεις άδειας βιομηχανικών εκπομπών χωρίς την κατοχή έγκυρης και εν ισχύ πολεοδομικής άδειας ή άδειας οικοδομής ή πιστοποιητικού έγκρισης, νοουμένου ότι αυτές λειτουργούσαν πριν από την έναρξη της ισχύος του βασικού νόμου και κατά την αρχική τους λειτουργία είχαν εξασφαλίσει πολεοδομική άδεια ή/και άδεια οικοδομής, και σημείωσαν ότι αυτό που ενδεχομένως παραμένει σε εκκρεμότητα είναι μόνο η κατά παρέκκλιση αδειοδότηση για προσθήκες ή/και επεκτάσεις ή/και μετατροπές των υποστατικών τους.

Η εκπρόσωπος της Νομικής Υπηρεσίας της Δημοκρατίας ανέφερε ότι η προτεινόμενη μεταβατική παρέκκλιση από τις απαιτήσεις εξασφάλισης πολεοδομικών αδειών είναι μεμονωμένη και εξυπηρετεί το δημόσιο συμφέρον.

 Η εκπρόσωπος της Ελεγκτικής Υπηρεσίας διαφώνησε με το υπό συζήτηση νομοσχέδιο, διότι επιτρέπει τη χρήση οικοδομών για τις οποίες δεν εκδόθηκε πιστοποιητικό τελικής έγκρισης και οι οποίες ενδέχεται να είναι επικίνδυνες για τη δημόσια ασφάλεια και υγεία. Περαιτέρω, αναφέρθηκε στη δυνατότητα που παρέχουν σχετικές πρόνοιες του περί Ρυθμίσεως Οδών και Οικοδομών Νόμου για έκδοση πιστοποιητικού έγκρισης με σημειώσεις, σε περίπτωση που μια εγκατάσταση παρουσιάζει επουσιώδεις πολεοδομικές αποκλίσεις, και αντιπαρέβαλε το εν λόγω πιστοποιητικό με το πιστοποιητικό μη εξουσιοδοτημένων εργασιών, το οποίο εκδίδεται σε περιπτώσεις που διαπιστώνονται σημαντικές πολεοδομικές αποκλίσεις που καθιστούν την οικοδομή επικίνδυνη για τη δημόσια ασφάλεια και υγεία.

Η εκπρόσωπος της ΕΠΑ ανέφερε ότι η επιτροπή έχει αρμοδιότητα να εξετάζει πρακτικές που περιορίζουν την ελεύθερη αγορά και δημιουργούν συνθήκες αθέμιτου ανταγωνισμού, ενώ παράλληλα διευκρίνισε ότι η ΕΠΑ δεν εξετάζει ζητήματα αδειοδότησης συγκεκριμένων επιχειρήσεων.

Ο εκπρόσωπος του Υπουργείου Υγείας συμφώνησε με τους σκοπούς και τις επιδιώξεις του υπό εξέταση νομοσχεδίου.

Ο εκπρόσωπος του Παγκύπριου Συνδέσμου Χοιροτρόφων, αφού σημείωσε ότι για την εξασφάλιση των απαιτούμενων πολεοδομικών αδειών απαιτούνται χρονοβόρες διαδικασίες, εισηγήθηκε την κατάτμηση της προτεινόμενης οκταετούς διάρκειας ισχύος της άδειας βιομηχανικών εκπομπών σε μικρότερες περιόδους, ώστε να αξιολογείται συχνότερα η προσπάθεια των εγκαταστάσεων να αδειοδοτηθούν πλήρως. Επιπλέον, συμφώνησε με τη θέση που εκφράστηκε από τους εκπροσώπους του Υπουργείου Γεωργίας, Αγροτικής Ανάπτυξης και Περιβάλλοντος ότι ο μόνος τρόπος ελέγχου των εγκαταστάσεων είναι μέσω του ελέγχου της τήρησης των όρων αδειοδότησής τους.

Η εκπρόσωπος της ΟΕΒ δήλωσε την πρόθεση της ομοσπονδίας να πληροφορήσει τα μέλη της για την προτεινόμενη με το υπό εξέταση νομοσχέδιο ρύθμιση, καθότι η εξασφάλιση των πολεοδομικών αδειών και της άδειας βιομηχανικών εκπομπών είναι πολύ σημαντική για τις επιχειρήσεις.

 Ο εκπρόσωπος του ΚΕΒΕ δήλωσε ότι το επιμελητήριο συμφωνεί με την επέκταση της διάρκειας ισχύος της άδειας βιομηχανικών εκπομπών, εντούτοις επανέλαβε την πάγια θέση του, όπως αυτή είχε εκφραστεί και κατά τη συζήτηση σχετικής τροποποίησης της βασικής νομοθεσίας το 2013, ότι η διαδικασία εξασφάλισης περιβαλλοντικής άδειας πρέπει να αποσυνδεθεί από τη διαδικασία εξασφάλισης πολεοδομικής άδειας και ότι προτεραιότητα όλων πρέπει να είναι η προστασία του περιβάλλοντος. Παράλληλα, εισηγήθηκε την περαιτέρω επέκταση της περιόδου χορήγησης άδειας βιομηχανικών εκπομπών χωρίς την κατοχή έγκυρης και εν ισχύ πολεοδομικής άδειας ή άδειας οικοδομής ή πιστοποιητικού έγκρισης μέχρι την 31η Δεκεμβρίου 2026, νοουμένου ότι η άδεια θα χορηγείται μόνο μια φορά υπό τις ίδιες προϋποθέσεις.

 Ο εκπρόσωπος της ΑΗΚ ενημέρωσε την επιτροπή ότι η Αρχή καταβάλλει κάθε δυνατή προσπάθεια για συμμόρφωσή της με τη βασική νομοθεσία. Αναφερόμενος ειδικότερα στη λειτουργία του ηλεκτροπαραγωγικού σταθμού της Δεκέλειας χωρίς τις σχετικές αδειοδοτήσεις, επισήμανε ότι η λειτουργία του σταθμού σκοπεί αποκλειστικά στη διασφάλιση της επάρκειας της παραγωγής ηλεκτρισμού για τις ανάγκες της Δημοκρατίας, σημείωσε δε ότι οι ώρες λειτουργίας του ξεπερνούν τις 18 000, καθότι ο πιο πάνω αριθμός ωρών λειτουργίας είχε αρχικά καθοριστεί στη βάση της εξαγγελίας της έλευσης του φυσικού αερίου.

 Ο εκπρόσωπος της ΟΠΟΚ διαφώνησε με την προτεινόμενη χορήγηση άδειας βιομηχανικών εκπομπών σε εγκαταστάσεις χωρίς έγκυρη και εν ισχύ πολεοδομική άδεια, άδεια οικοδομής ή/και πιστοποιητικό έγκρισης. Σύμφωνα με τις θέσεις της ομοσπονδίας, ως αυτές υποβλήθηκαν με σχετικό υπόμνημα στην επιτροπή, ισχύουν τα ακόλουθα:

1. Οι λόγοι για τους οποίους υφιστάμενες εγκαταστάσεις, οι οποίες άρχισαν να λειτουργούν πριν από τη λήξη της διορίας εναρμόνισης με την Οδηγία 2010/75/ΕΕ της Ευρωπαϊκής Ένωσης τον Ιανουάριο του 2013 ή/και την έναρξη της ισχύος του βασικού νόμου τον Δεκέμβριο του ίδιου έτους, δεν έχουν εξασφαλίσει μέχρι σήμερα έγκυρη και εν ισχύ πολεοδομική άδεια δεν είναι σαφείς.

2. Σύμφωνα με την «Επισκόπηση της Εφαρμογής της Περιβαλλοντικής Πολιτικής της Ευρωπαϊκής Ένωσης στην Κύπρο», ημερομηνίας 4 Απριλίου 2019, ο ακρογωνιαίος λίθος της πολιτικής της Ευρωπαϊκής Ένωσης είναι η τήρηση των προνοιών της πιο πάνω αναφερόμενης Οδηγίας. Στην υπό αναφορά επισκόπηση η Ευρωπαϊκή Επιτροπή διατύπωσε συγκεκριμένες παρατηρήσεις και εισηγήσεις για ανάληψη δράσεων προτεραιότητας για τη μείωση των βιομηχανικών εκπομπών, την ενίσχυση της περιβαλλοντικής διακυβέρνησης και κυρίως τη διασφάλιση της περιβαλλοντικής συμμόρφωσης. Κατά την ομοσπονδία η προτεινόμενη μεταβατική διάταξη δε συνάδει με τις εν λόγω παρατηρήσεις και εισηγήσεις για ανάληψη δράσεων προτεραιότητας.

3. Λόγω του μεγάλου χρονικού διαστήματος που μεσολάβησε από την έκδοση της σχετικής Οδηγίας το 2010 και από τη λήξη της προθεσμίας εναρμόνισης με αυτή, δηλαδή τον Ιανουάριο του 2013, είναι εμφανές ότι τα πολεοδομικά προβλήματα που παρουσιάζουν οι επηρεαζόμενες εγκαταστάσεις δεν είναι απλά, διαφορετικά μέχρι σήμερα θα είχαν επιλυθεί, ενώ ως θέμα αρχής η ομοσπονδία θεωρεί ότι τα πλείστα των πολεοδομικών αυτών προβλημάτων είναι ταυτόχρονα και περιβαλλοντικά.

 Στο πλαίσιο της συζήτησης την επιτροπή απασχόλησαν τα ακόλουθα:

1. Η προτεινόμενη παράταση της διάρκειας ισχύος της άδειας βιομηχανικών εκπομπών και ειδικά για την περίπτωση παράνομων εγκαταστάσεων. Επί τούτου μέλη της επιτροπής επισήμαναν τις αλλεπάλληλες παρατάσεις που δόθηκαν στις εν λόγω επιχειρήσεις από την ημερομηνία έναρξης της ισχύος του βασικού νόμου και ζήτησαν από τις αρμόδιες κρατικές υπηρεσίες να καταθέσουν στην επιτροπή στοιχεία για τις εγκαταστάσεις που κατέχουν άδεια βιομηχανικών εκπομπών, τις εγκαταστάσεις που τηρούν τους όρους αδειοδότησής τους, τις εγκαταστάσεις που δεν κατέχουν τις απαραίτητες πολεοδομικές άδειες, καθώς και στοιχεία που να φανερώνουν την πρόθεση των τελευταίων να προβούν στις απαραίτητες ενέργειες, για να τις εξασφαλίσουν.
2. Οι συνέπειες των προτεινόμενων ρυθμίσεων στη δημόσια ασφάλεια και υγεία, καθώς και η συμμόρφωσή τους με το ευρωπαϊκό κεκτημένο.
3. Η διατύπωση του κειμένου του νομοσχεδίου, κατά τρόπον ώστε σε περίπτωση ψήφισής του σε νόμο η υπό εξέταση μεταβατική διάταξη να μην ενσωματωθεί στον βασικό νόμο, αλλά να αποτελεί μεταβατική διάταξη του τροποποιητικού νόμου.
4. Η ανάγκη αποσαφήνισης του πεδίου εφαρμογής της μεταβατικής διάταξης, η οποία σύμφωνα με το κείμενο του νομοσχεδίου καλύπτει εγκαταστάσεις που λειτούργησαν πριν από την έναρξη ισχύος του υπό συζήτηση τροποποιητικού νόμου.

Σε μεταγενέστερο στάδιο το αρμόδιο υπουργείο υπέβαλε διαδοχικά δύο αναθεωρημένα κείμενα του νομοσχεδίου, τα οποία υποβλήθηκαν στην επιτροπή στις 22 Σεπτεμβρίου 2022 και στις 13 Οκτωβρίου 2022, αντίστοιχα, και τέθηκαν ενώπιον της επιτροπής προς συζήτηση.

 Το δεύτερο αναθεωρημένο κείμενο του νομοσχεδίου προβλέπει τα ακόλουθα:

1. Την επέκταση της χρονικής περιόδου εντός της οποίας η αρμόδια αρχή θα δύναται να εξετάσει τη χορήγηση ή ανανέωση κατά παρέκκλιση άδειας βιομηχανικών εκπομπών μέχρι την 31η Δεκεμβρίου 2024.
2. Τον καθορισμό της μέγιστης διάρκειας ισχύος της κατά παρέκκλιση άδειας βιομηχανικών εκπομπών στα πέντε έτη.
3. Την υποχρέωση κατάθεσης μαζί με την αίτηση για χορήγηση ή ανανέωση κατά παρέκκλιση άδειας βιομηχανικών εκπομπών βεβαίωσης μελετητή που πιστοποιεί ότι η εγκατάσταση δεν παρουσιάζει θέματα που άπτονται της στατικής της επάρκειας, της πυρασφάλειας ή άλλα θέματα που σχετίζονται με την ασφάλειά της, αντί της έκθεσης μελετητή που προέβλεπε το αρχικό κείμενο του νομοσχεδίου.

Περαιτέρω, στο πλαίσιο της συζήτησης επί του δεύτερου αναθεωρημένου κειμένου του νομοσχεδίου, η εκπρόσωπος του Υπουργείου Γεωργίας, Αγροτικής Ανάπτυξης και Περιβάλλοντος διευκρίνισε ότι η προτεινόμενη κατά παρέκκλιση χορήγηση άδειας βιομηχανικών εκπομπών θα καλύπτει εγκαταστάσεις που λειτούργησαν πριν από την έναρξη της ισχύος του υπό συζήτηση τροποιητικού νόμου.

Ακολούθως η επιτροπή, αφού έλαβε υπόψη όλα όσα τέθηκαν ενώπιον της, αποφάσισε κατά πλειοψηφία να τροποποιήσει το δεύτερο αναθεωρημένο κείμενο του νομοσχεδίου, επιφέροντας σε αυτό τις κάτωθι αλλαγές:

1. Τη μείωση της χρονικής περιόδου εντός της οποίας η αρμόδια αρχή θα δύναται να εξετάσει τη χορήγηση ή ανανέωση κατά παρέκκλιση άδειας βιομηχανικών εκπομπών μέχρι την 31η Δεκεμβρίου 2023.
2. Τον καθορισμό της μέγιστης διάρκειας ισχύος της κατά παρέκκλιση άδειας βιομηχανικών εκπομπών στο ένα έτος.
3. Τις απαραίτητες νομοτεχνικές βελτιώσεις.

 Η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

Αρ. Φακ.: 23.01.063.092-2022

29 Νοεμβρίου 2022

ΝΠ,ΣΓ,ΑΒ/ΑΠ/Ελ.Π